
[bookmark: _Hlk191516879][bookmark: _Hlk232100950]     «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ԼՐԱՑՈՒՄ, ՀԱՅԱՍՏԱՆԻ  ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ


Իրավական ակտի ընդունման անհրաժեշտությունը. 
Հայաստանի Հանրապետության կառավարության որոշման նախագծով նախատեսվում է ՀՀ 2026թ-ի պետական բյուջեում կատարել վերաբաշխում 325,000.0 հազար դրամի չափով (բյուջետային ծախսերի տնտեսագիտական դասակարգման «Այլ մեքենաներ և սարքավորումներ» հոդվածով)՝ կրթական կլաստերների ձևավորման շրջանակներում դպրոցահասակ երեխաների տեղափոխման համար ավտոբուսների ձեռքբերման և դրանք դպրոցականների տեղափոխման տրանսպորտային միջոցների համար սահմանված անվտանգության չափանիշներին հարմարեցման նպատակով։ 
Վերոնշյալ ծախսերի կատարման համար նվազեցվում է ՀՀ ԿԳՄՍ նախարարության 2026 թվականի պետական բյուջեի 1236 ծրագրի 32004 միջոցառման շրջանակներում ՀՀ քաղաքաշինության կոմիտեի մասով նախատեսված և օբյեկտներով չբաշխված գումարի մի մասը, որի հետագայում ամբողջական կամ մասնակի վերականգնման անհրաժեշտությունը բացակայում է: Միաժամանակ, 9 ամսում չբավարարող գումարը 107,677.5 հազար դրամի չափով նախատեսվում է հատկացնել ՀՀ 2026թ-ի պետական բյուջեի ժամանակավորապես ազատ միջոցների հաշվին: 

Ընթացիկ իրավիճակը և խնդիրները.
ՀՀ կառավարության որդեգրած ռազմավարության շրջանակներում իրականացվում է 300 դպրոցի կառուցման, վերակառուցման, հիմնանորոգման և վերանորոգման ծրագիրը (այսուհետ՝ Ծրագիր): Ծրագրի շրջանակներում բարելավվում են ոչ միայն ենթակառուցվածքները, այլև ընդհանուր կրթական միջավայրը, որի նպատակով որոշ գյուղական բնակավայրերում ձևավորվում են կրթական կլաստերներ: Կլաստերներում միավորվում են գյուղական բնակավայրերի փոքրաքանակ աշակերտական համակազմ ունեցող դպրոցները, միավորման համար նախապայման են նաև բնակավայրի շահառու երեխաների փոքր թիվը և բնակավայրերի միջև փոքր հեռավորությունը: Ձևավորվող կլաստերների կենտրոնները ապահովվում են նորակառույց կամ հիմնանորոգված շենքերով և ՀՀ պետական կրթական չափորոշիչներին համապատասխան դասապրոցեսի կազմակերպման համար անհրաժեշտ ամբողջությամբ նոր գույքով, տեխնիկայով և լաբորատորիաներով:
Կլաստերների տրամաբանությամբ միավորվող դպրոցների աշակերտների տեղափոխումը կլաստեր-կենտրոն հանդիսացող դպրոց նախատեսվում է իրականացնել ավտոբուսների միջոցով: Ավտոբուսների ձեռքբերման նպատակով գործընկեր գերատեսչությունների հետ համատեղ կազմված տեխնիկական բնութագրերի հիման վրա իրականացվել է ՀՀ-ում գործող շուկայի ուսումնասիրություն, գնահատվել են մինչև ս/թ սեպտեմբերի 1-ը համապատասխան ավտոբուսների մատակարարման իրական հնարավորությունները: Արդյունքում ստացվել է մեկ առաջարկ, որը տեղում դիտարկվել է նաև աշխատանքային այցի շրջանակներում, որով առաջարկվում է ձեռքբերվող 29 տեղանոց (ներառյալ ուղեկցողի համար նախատեսված նստատեղերը) ավտոբուսը հնարավորինս հարմարեցնել դպրոցահասակ երեխաների տեղափոխման անվտանգային պահանջներին՝ հագեցնելով և համալրելով նվազագույն անվտանգային չափանիշների ապահովման համար անհրաժեշտ տեխնիկական լուծումներով: Առաջարկվող տարբերակով լրացուցիչ կահավորումն ու տեխնիկական հագեցումներն ապահովելուց հետո մեկ ավտոբուսի գինը կկազմի շուրջ  65.0 մլն ՀՀ դրամ: Հաշվի առնելով մինչև ուսումնական տարվա սկիզբ ժամկետի սղությունը՝ ԿԳՄՍ նախարարության կողմից նախատեսվում է միջգերատեսչական մասնագիտացված խմբի ձևավորման միջոցով կազմակերպել ՀՄԱ ընթացակարգով գնման ընթացակարգ՝ սահմանելով նաև մատակարարի կողմից որակի համապատասխանության վերաբերյալ սերտիֆիկատների ներկայացման պարտադիր պահանջ: 
Ներկայացված փաստաթղթերի և  ավտոբուսների՝ երեխաների անվտանգ տեղափոխման համար սահմանված նվազագույն անվտանգության պահանջներին համապատասխանության գնահատման արդյունքներից, ինչպես նաև տրանսպորտային միջոցների անվտանգության համապատասխանությունը հավաստող եզրակացության ստացումից հետո միայն կկայացվի վերջնական որոշում՝ կրթական կլաստերների ձևավորման շրջանակներում նշված ավտոբուսները երեխաների տեղափոխման նպատակով շահագործման թույլատրելիության վերաբերյալ։
Այն դեպքում, երբ ներկայացված ավտոբուսների համապատասխանությունը նվազագույն պահանջներին հնարավոր չլինի հավաստել, կամ դրանց նկատմամբ նախատեսվող ձևափոխությունները հանգեցնեն անվտանգության և համապատասխանության լրացուցիչ ռիսկերի, դրանք երեխաների տեղափոխման նպատակով չեն շահագործվի և կարող են ուղղվել այլ գերատեսչությունների կարիքների բավարարմանը, այդ թվում՝ Ներքին գործերի նախարարության կողմից համապատասխան ծառայողական նպատակներով օգտագործմանը:
 Մասնավորապես, Ոստիկանության գվարդիայի կողմից զանգվածային, հանրային և այլ միջոցառումների ընթացքում հասարակական կարգի պահպանության և հասարակական անվտանգության ապահովման, ինչպես նաև ծառայողական այլ խնդիրների կատարման շրջանակում պարբերաբար առաջանում է անձնակազմի միաժամանակյա և օպերատիվ տեղափոխման անհրաժեշտություն, որը ներկայումս առկա տրանսպորտային միջոցներով հնարավոր է ապահովել միայն մասնակիորեն, ինչը հասարակական կարգի պահպանության և հասարակական անվտանգության ապահովման տեսանկյունից առաջացնում է որոշակի ռիսկեր։ 
Հետևաբար, կրթական կլաստերների շրջանակում ավտոբուսների շահագործման անհնարինության դեպքում դրանք կարող են տրամադրվել ՀՀ ներքին գործերի նախարարությանը՝ Ոստիկանության գվարդիայի անձնակազմի տեղափոխման համար անհրաժեշտ տրանսպորտային կարողությունները համալրելու և ծառայության առավել օպերատիվ ու արդյունավետ կազմակերպումն ապահովելու նպատակով (ՀՀ ներքին գործերի նախարարության գրությունը կցվում է): 
[bookmark: _GoBack]Ներկայացվող նախագծով նախատեսվում է գումար հատկացնել 5 այդպիսի ավտոբուսի ձեռքբերման համար, որոնք կսպասարկեն 5 կլաստեր՝ յուրաքանչյուրին 1-ական: 5 կլաստերները կընտրվեն՝ կախված կլաստեր-կենտրոն հանդիսացող դպրոցի շինարարության ավարտի ժամկետից, միավորվող դպրոցների բնակավայրերի միջև ճանապարհների բարեկարգվածությունից և տեղափոխվող աշակերտների թվից:
Ներկայիս 5 ավտոբուսի ձեռքբերումը կլաստերների տրանսպորտային միջոցներով ապահովման 1-ին փուլն է: Նախատեսվում է ձեռքբերվող ավտոբուսների  սպասարկումն իրականացնել կենտրոնացված կարգով, որի ապահովման նպատակով  ձևավորվելու է կազմակերպություն, որը կկառավարի երթուղիների նախագծումը, վարորդների հրահանգավորումը, ինչպես նաև կկազմակերպի ավտոբուսների ընթացիկ սպասարկումը, այսինքն ավտոբուսները հետագայում կամրացվեն վերջինիս: Ձևավորվելիք կազմակերպության պահպանման ծախսերի մասով ներկայումս կատարվում են հաշվարկներ, որոնց հիման վրա 2027թ-ի բյուջետային հայտի շրջանակներում կներկայացվի համապատասխան առաջարկ:
 Կարգավորման նպատակը և բնույթը. 
         Որոշման նախագծի ընդունմամբ կապահովի ՀՀ մարզերի գյուղական բնակավայրերում ձևավորվող կլաստերների աշակերտների տեղափոխումը:
          
Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
 
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կստեղծվեն պատշաճ պայմաններ՝ կլաստերներում միավորվող դպրոցների աշակերտների կրթության հասանելիության ապահովման համար։
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
«Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություն և լրացում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում: 
Միաժամանակ ընթացիկ ծախսերի մասով (ստեղծվող կազմակեպության ընթացիկ ծախսեր, վարորդների աշխատավարձ, երթուղիների նախագծում, հրահանգավորում, ավտոբուսների սպասարկում և այլն) ներկայումս կատարվում են հաշվարկներ, որոնց հիման վրա 2027թ-ի բյուջետային հայտի շրջանակներում կներկայացվի համապատասխան առաջարկ:
Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.

Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 8-րդ կետից՝ «կառուցել, հիմնանորոգել և վերանորոգել առնվազն 300 հանրակրթական ուսումնական հաստատություններ...»։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:

2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:




